《寄贺刘美中舍人直学士院》
宋代·王庭圭

明光清晓玉开关，脚踏金銮近侍班。行尽九重天上路，正临方丈海中山。

紫薇阁对青霄近，红药花翻白日闲。待看飞龙催赐马，锦袍莲烛夜深还。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。